รัฐมนตรีว่าการกระทรวงศึกษาธิการ เปิดเผย พร้อมจัดสรรทรัพยากรและงบประมาณให้แก่โรงเรียนขนาดเล็กกว่า 3,000 แห่งทั่วประเทศ
รัฐมนตรีว่าการกระทรวงศึกษาธิการ เปิดเผย พร้อมจัดสรรทรัพยากรและงบประมาณให้แก่โรงเรียนขนาดเล็กกว่า 3,000 แห่งทั่วประเทศ นายณัฏฐพล ทีปสุวรรณ รัฐมนตรีว่าการกระทรวงศึกษาธิการ (ศธ.) เปิดเผยว่า  นายประเสริฐ บุญเรือง ปลัดกระทรวงศึกษาธิการ  ได้เสนอแผนบริหารจัดการโรงเรียนขนาดเล็ก ซึ่งจะควบรวมตามแผนปี พ.ศ.2563-2565 ทั้งสิ้น 5,447 แห่ง แบ่งเป็น ควบรวมในปีงบประมาณ 2563 จำนวน 1,398 แห่ง ปีงบประมาณ 2564 จำนวน 2,963 แห่ง และปีงบประมาณ 2565 จำนวน 1,086 แห่ง ทั้งนี้ ตามที่หลายฝ่ายมีความกังวลในการบริหารจัดการบุคลากรทางการศึกษาถึงสิทธิประโยชน์และความก้าวหน้าในวิชาชีพหากมีการดำเนินการควบรวมโรงเรียน แต่จากที่สำรวจพบโรงเรียนหลายแห่งยังขาดแคลนจำนวนครูอยู่มาก หากได้รับการบริหารจัดการครูสามารถกระจายไปยังโรงเรียนต่างๆ ได้ โดยยืนยันจะมีการศึกษาข้อมูลด้านดังกล่าวอย่างละเอียดเพื่อไม่ให้กระทบต่อสิทธิประโยชน์ของครู ส่วนที่ผู้ปกครองมีความกังวลว่าหากมีการควบรวมโรงเรียนจะมีค่าใช้จ่ายในการเดินทางที่เพิ่มมากขึ้นนั้น ทางกระทรวงศึกษาธิการ หรือองค์กรปกครองส่วนท้องถิ่นก็จะมีการจัดบริการรถรับส่งเพื่ออำนวยความสะดวกอยู่แล้ว  อย่างไรก็ตาม ยังมีโรงเรียนขนาดเล็กอีกว่า 3,000 แห่งที่ไม่สามารถควบรวมได้ กระทรวงศึกษาธิการจะเร่งดำเนินการจัดสรรทรัพยากรทุกอย่างเข้าไป เพื่อยกระดับโรงเรียนเหล่านี้ให้มีคุณภาพอย่างเท่าเทียมโดยเร็ว